ઝિલકદ હિ.સ. ૧૦(ઈ.સ.૬૩૨)માં અલ્લાહના આખરી નબી હઝરત મુહમ્મદ સલ્લલ્લાહુ અલૈહી વસલ્લમે હજનું એલાન કર્યું. લગભગ સવા લાખ લોકો અરબસ્તાનના ખૂણેખૂણાથી મક્કામાં ઉમટી પડયા. ૯ જિલહજના દિવસે ફજરની નમાઝ પછી આપ અરાફાતમાં પધાર્યા. એ વખતે આપે જે પ્રવચન આપ્યું એ માનવ ઇતિહાસમાં ઘણું મહત્ત્વ ધરાવે છે, જેને 'હજ્જતુલ વિદાઅ' (મક્કાની છેલ્લી ઝિયારતના કારણે)ના નામે ઓળખવામાં આવે છે. આ પ્રવચન એટલા માટે ઐતિહાસિક અને બહુમૂલ્ય છે કેમકે આપનું આ છેલ્લું પ્રવચન હતું. બીજું એ કે એના એક એક શબ્દમાં ઘણી મોટી વસીયતો હતી. આમાંની ઘણીખરી બાબતો તત્કાલીન સમાજ બાબતે હતી પરંતુ મોટાભાગની વાતો ચિરકાલીન અમરત્વ પામી શકે એવી છે. એટલે કે માનવતાના ગુણગાન ગાતી અને માનવતાનો ઉપદેશ આપતી સાડા ચૌદસો વર્ષ પછી પણ આ પ્રવચન આટલું જ ઉપયુક્ત છે.